Document ID: 31992D0581

ΑΠΟΦΑΣΗ ΤΗΣ ΕΠΙΤΡΟΠΗΣ της 17ης Δεκεμβρίου 1992 για την ειδική χρηματοδοτική συμμετοχή της Κοινότητας στην εξάλειψη της πανώλης των ίππων στο Μαρόκο (92/581/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα (1), όπως τροποποιήθηκε τελευταία από τον κανονισμό (ΕΟΚ) αριθ. 3763/91 (2), και ιδίως το άρθρο 8 παράγραφος 2,
Εκτιμώντας:
ότι εμφανίστηκαν στο Μαρόκο το 1991 εστίες πανώλης των ίππων- ότι η ανάπτυξη της πανώλης των ίππων στο Μαρόκο αντιπροσωπεύει κίνδυνο για την Κοινότητα-
ότι, ως εκ τούτου, πρέπει να στηριχθεί η καταπολέμηση της πανώλης των ίππων που επιχειρεί το Μαρόκο σύμφωνα με το άρθρο 8 παράγραφος 2 της απόφασης 90/424/ΕΟΚ-
ότι, το Βασίλειο του Μαρόκου, με επιστολή της 13ης Απριλίου 1992, ανέλαβε να θέσει σε εφαρμογή τα κατάλληλα μέτρα για την εξάλειψη της ασθένειας από ορισμένα μέρη της επικράτειάς του-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το Βασίλειο του Μαρόκου μπορεί να τύχει χρηματοδοτικής συμμετοχής της Κοινότητας για την αγορά εμβολίου κατά της πανώλης των ίππων, το οποίο πρόκειται να χρησιμοποιηθεί κατά τις ενέργειες εμβολιασμού, που πραγματοποιούνται από την 1η Μαΐου έως τις 31 Ιουλίου 1992 στις επαρχίες Tanger, Tetouan, Larache, Kenitra, Sidi Kacem, Taounate, Chefchaouen και Al-Hoceima.
Άρθρο 2
Η χρηματοδοτική συμμετοχή που προβλέπεται στο άρθρο 1 παρέχεται υπό την επιφύλαξη ότι οι μαροκινές αρχές έχουν λάβει ή θέτουν σε εφαρμογή τα κάτωθι μέτρα στις επαρχίες που αναφέρονται στο άρθρο 1:
- εφαρμογή προγράμματος υποχρεωτικού εμβολιασμού με τη βοήθεια του εμβολίου τύπου 4 όλων των ιπποειδών,
- καταγραφή των κατόχων ιπποειδών,
- αναγνώριση των ιπποειδών τη στιγμή του εμβολιασμού τους με σήμα σχήματος "V" εξωτερικών διαστάσεων ύψους τουλάχιστον 35 χιλιοστών και πλάτους 30 χιλιοστών, που πραγματοποιείται διά της μεθόδου της ψυχρής σήμανσης. Τα άλογα ωστόσο που καταγράφονται και αναγνωρίζονται με διαβατήριο διεθνώς αναγνωρισμένο μπορεί να σημαδεύονται στο χείλος,
- δημιουργία συστήματος για την υποχρεωτική δήλωση της θνησιμότητας των ιπποειδών,
- άμεση σφαγή χωρίς αποζημίωση των ιπποειδών, που δεν έχουν σημαδευθεί κατά της πανώλης των ίππων,
- εφαρμογή εκστρατείας ενημέρωσης σε όφελος των κτηνοτρόφων και των κτηνιάτρων προκειμένου να τονισθεί η σημασία του εμβολιασμού των ιπποειδών και ειδικότερα των πώλων καθώς και η ανάγκη να δηλώνονται όλες οι περιπτώσεις θνησιμότητας των ιπποειδών στις αρμόδιες αρχές,
- διάθεση από το κοινοτικό εργαστήριο αναφοράς 20 δόσεων κάθε παρτίδας χρησιμοποιούμενου εμβολίου.
Άρθρο 3
Η χρηματοδοτική συμμετοχή της Κοινότητας ορίζεται σε 100 % των πραγματοποιούμενων από το Βασίλειο του Μαρόκου δαπανών για την αγορά του εμβολίου.
Άρθρο 4
1. Η χρηματοδοτική συμμετοχή της Κοινότητας χορηγείται έπειτα από:
- διαβίβαση στην Επιτροπή έκθεσης σχετικά με την εφαρμογή των ενεργειών που αναφέρονται στο άρθρο 2,
- υποβολή των δικαιολογητικών όσον αφορά την αγορά και την πληρωμή του χρησιμοποιούμενου εμβολίου σύμφωνα με το άρθρο 1.
2. Το Βασίλειο του Μαρόκου διαβιβάζει τα στοιχεία που αναφέρονται στην παράγραφο 1 το αργότερο στις 18 Δεκεμβρίου 1992.
Άρθρο 5
Η παρούσα απόφαση απευθύνεται στα κράτη μέλη. Βρυξέλλες, 17 Δεκεμβρίου 1992.

Labels: 0
18
19
6